CELEX: 32021R1355
Language: bg
Date: 2021-08-12 00:00:00
Title: Регламент за изпълнение (ЕС) 2021/1355 на Комисията от 12 август 2021 година относно националните контролни програми за остатъчни вещества от пестициди, които трябва да се разработят от държавите членки (текст от значение за ЕИП)

13.8.2021   
               
               
                  BG
               
               
                  Официален вестник на Европейския съюз
               
               
                  L 291/120
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1355 НА КОМИСИЯТА
         от 12 август 2021 година
         относно националните контролни програми за остатъчни вещества от пестициди, които трябва да се разработят от държавите членки
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 19, параграф 3, буква б) от него,
         като има предвид, че:
         
                     (1)
                  
                  
                     С Регламент (ЕС) 2017/625 се определят правила за извършването на официален контрол и други официални дейности от компетентните органи на държавите членки, за да се провери спазването на законодателството на Съюза, inter alia, в областта на безопасността на храните на всички етапи от производството, преработката и разпространението. В него се предвиждат специални правила за официалния контрол във връзка с вещества, чиято употреба може да доведе до наличието на остатъци от тези вещества в храни и фуражи.
                  
               
                     (2)
                  
                  
                     С Регламент (ЕС) 2017/625 се заличава член 30 от Регламент (ЕО) № 396/2005 на Европейския парламент и на Съвета (2), който обаче продължава да се прилага до 14 декември 2022 г., освен ако с делегиран акт се определи по-ранна дата. В член 30 се установяват специфични изисквания за разработване на основани на риска многогодишни национални контролни програми за остатъчни вещества от пестициди, с двойна цел — оценяване на експозицията на потребителите и на спазването на законодателството.
                  
               
                     (3)
                  
                  
                     В член 110 от Регламент (ЕС) 2017/625 се предвиждат минимални изисквания за съдържанието на многогодишните национални планове за контрол. Те обаче не вземат предвид специфичните практически условия, необходими за разработването на многогодишни национални контролни програми за остатъчни вещества от пестициди.
                  
               
                     (4)
                  
                  
                     Поради това е целесъобразно да се определят специфични изисквания за разработването на многогодишни национални контролни програми за остатъчни вещества от пестициди, които следва да бъдат част от многогодишните национални планове за контрол. От особена важност е да се гарантира, че в режима за контрол се взема предвид целта за оценяване на експозицията на потребителите и на спазването на Регламент (ЕО) № 396/2005.
                  
               
                     (5)
                  
                  
                     Тъй като член 30 от Регламент (ЕО) № 396/2005 няма да се прилага от 15 декември 2022 г., настоящият регламент следва да се прилага от същата тази дата.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Многогодишни национални контролни програми
            
               1.   Държавите членки разработват многогодишни национални програми за остатъчни вещества от пестициди като част от съответния им многогодишен национален план за контрол. Те извършват актуализация на своите многогодишни програми всяка година.
            
            
               2.   Тези програми се основават на риска и имат за цел да оценят експозицията на потребителите и спазването на Регламент (ЕО) № 396/2005. Те определят най-малко следното:
               
                           а)
                        
                        
                           продуктите, от които е необходимо да се вземат проби;
                        
                     
                           б)
                        
                        
                           броя на пробите и анализа, който ще се извършва;
                        
                     
                           в)
                        
                        
                           анализираните пестициди;
                        
                     
                           г)
                        
                        
                           критериите, използвани при разработването на подобни програми, включително:
                           
                                       i)
                                    
                                    
                                       съчетанията от пестициди и продукти, които ще бъдат подбрани;
                                    
                                 
                                       ii)
                                    
                                    
                                       съответния брой проби, които ще се вземат за вътрешно произведени и за вносни продукти;
                                    
                                 
                                       iii)
                                    
                                    
                                       консумацията на продуктите като дял от националното хранене;
                                    
                                 
                                       iv)
                                    
                                    
                                       контролната програма на Съюза; и
                                    
                                 
                                       v)
                                    
                                    
                                       резултатите от предходните многогодишни национални контролни програми.
                                    
                                 
                     
            
               3.   Държавите членки участват в многогодишната контролна програма на Съюза в съответствие с член 29 от Регламент (ЕО) № 396/2005.
            
         
         
            Член 2
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            Той се прилага от 15 декември 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Регламент (ЕО) № 396/2005 на Европейския парламент и на Съвета от 23 февруари 2005 година относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).